Den lyserøde løber er rullet ud, og den farverige lyskæde blinker i takt med tonerne fra den velkendte 80'er-musik. Lørdag byder på makeup, glitter og stiletter, når Aalborg Streetfood afholder Aalborg Drag Fest, hvor drag queens fra hele landet har meldt sin ankomst. Én af dem, der skal være med, er den Aalborg-lokale Michael Bjerring eller Mizz Privilize, som både er arrangør, aftenens vært og en af de mange drag queens. -	Det er lidt af et maraton, jeg skal i gennem sådan en aften, men jeg elsker det, siger Mizz Privilize, som er Michael Bjerrings drag queen-navn. En anden karakter Michael Bjerring har arbejdet i et halvt år på at arrangere drag-festen, der også er blevet døbt 'Shameless'. Og noget tyder på, at sådan et show er en god ide. Der er nemlig fuldstændig udsolgt, og der forventes op mod 400 deltagere. En dragqueen er en person, der optræder udklædt som kvinde, ofte i et overdådigt og overdrevent feminint kostume. Og når Michael skal transformeres til Mizz Privilize, sætter han sig foran spejlet lang tid før, han skal på scenen. For det kræver både tid, koncentration og præcision at blive den helt rigtige karakter. - Mit kendetegn er, at jeg er den orange dronning med overskæg. Jeg skal derfor have barberet alt andet end mit overskæg af, siger han. Et langsomt gennembrud Den unge nordjyde mener, at drag-miljøet har været længe om at blive anerkendt i Danmark. Men det er der efterhånden ved at blive lavet om på. - Drag er ved at bryde igennem i Danmark. Nu kan du se drag på Netflix, så det er altså kommet ud i stuerne hos mange, siger han. Michael Bjerring har yderligere otte drag-arrangementer på vej. Ifølge ham kan mangfoldighed nemlig ikke blive fejret nok. - Jeg har også oplevet, hvordan det er ikke at blive fejret for at skille sig ud, og hvordan det ikke er fedt at være feminin, bøsse og queer. Og i aften skal vi alle bare fejres. Det er fantastisk, afslutter han.

Opsummering:
Mangfoldigheden fejres, når Aalborg Streetfood afholder dragqueen fest.